অটোরিকশার চাকায় ওড়না পেঁচিয়ে গৃহবধূর মৃত্যু Dhakatimes24
| আপডেট : ১৭ জানুয়ারি ২০২০, ১১:৫৪ | প্রকাশিত : ১৭ জানুয়ারি ২০২০, ১১:৫২
বাগেরহাটে ব্যাটারিচালিত অটোরিকশার চাকায় ওড়না পেঁচিয়ে নাহিদা আক্তার শম্পা নামে ৪০ বছর বয়সী এক গৃহবধূর মৃত্যু হয়েছে। বৃহস্পতিবার রাত সাড়ে আটটার দিকে শহরের দশানী এলজিইডি’র মোড়ে এই দুর্ঘটনা ঘটে।
নাহিদা আক্তার শহরের দশানী এলাকায় ভাড়া বাড়িতে বসবাস করতেন। তার স্বামী আসাদুল আলম ব্যাপারী ফ্রান্স প্রবাসী।
স্থানীয় কয়েকজন জানান, রাত সাড়ে আটটার দিকে শহরের বাদামতলা থেকে অটোরিকশায় চড়ে দশানীর বাসায় যাচ্ছিলেন নাহিদা। দশানী এলজিইডি’র মোড়ে পৌঁছলে অসাবধানবশত তার গলার ওড়না অটোরিকশার চাকায় জড়িয়ে যায়। এতে গলায় ফাঁস লেগে ঘটনাস্থলেই নাহিদা মারা যায়।
নাহিদার স্বামী আসাদুল আলম ব্যাপারী ফ্রান্স প্রবাসী। তাদের শোয়াইব নামে দুই বছরের একটি ছেলে সন্তান রয়েছে।
বাগেরহাট মডেল থানার ভারপ্রাপ্ত কর্মকর্তা (ওসি) মো. মাহাতাব উদ্দীন বলেন, দুর্ঘটনার খবর পেয়ে পুলিশ ঘটনাস্থলে গিয়ে নাহিদার লাশ উদ্ধার করে থানায় নিয়ে আসে। পরে পরিবারের আবেদনের প্রেক্ষিতে ময়নাতদন্ত ছাড়াই লাশ পরিবারের কাছে হস্তান্তর করা হয়েছে।